四月十一日遊湖上作
作者：張嵲
朝代：宋

paragraphs: 餘花送春暮，群綠迎夏初。
清晨出郡郭，溪山含雨濡。
宿靄昏近麓，初陽灔平湖。
空明映山樹，澹淡浮青蕪。
亭亭天際峰，微茫如有無。
縱櫂水波闊，叩舷幽意抒。
白鳥若娱人，盡日鳴菰蒲。
舉酒一相囑，岸巾清嘯餘。
佳游雖浩蕩，離念終鬰紆。
寄與北来客，賞心良自誣。